Tsayang boikarelo jwa tikologo
Ke boikarabelo jwa mongwe le mongwe go bona gore tikologo e a tshelang mo go yone e nna e le phepa ka nako tsotlhe. Fa a bua mo moletlong wa go ipelela bophepa kwa motseng wa Ditshegwane bosheng, Kgosi Puso Gaborone o boletse fa matlakala a a mo tikologong a le botlhokwa ka a ka dirisiwa gape go a fetolela mo dingweng tse motho a ka itshetsang ka tsone jaaka dipampiri di kgonwa go dubiwa gape go dira mekgabisa, dithaere tsa dikoloi di dira ditilo, mabotlele a dinotsididi a kgona go fetolwa go dira dikopi gareng ga tse dingwe. O tsweletse a itsise batsena moletlo oo gore tiriso botlhaswa ya tikologo e motho a nnang mo go yone e ka nyeletsa kana ya kgoreletsa dilo dingwe. A re fa go tshubiwa matlakala mosi o ka kgona go nna le seabe mo go thuthafaleng ga lefaufau jaaka baitseanape ba tlhalosa. A re tikologo ga se fa motho a nnang teng fela, e akaretsa ditlhare, metsi le mmu ka jalo tsotlhe di tlhokana le tlhokomelo go sa nneng jalo di ka fela mme botshelo bo nne thata. O tsweletse a gwetlha batsena moletlo go dirisa matlakala gape gonne go dira jalo go fokotsa leswe mo tikologong. O ba gwetlhile gore ba seka ba tlhabiwa ke ditlhong go ya go tsaya matlakala kwa mahuting a a latlhelwang teng. Kgosi Gaborone o akgotse lenaneo la go sela matlakala ka dikolotsana tsa ditonki tse di thapilweng ke khansele ka le lone le thusa go fokotsa ditshenyegelo tsa khansele. O akgotse gape motse wa Ditshegwane go bo o itsege e le mengwe ya metsana e e phepa. Kgosi o tsweletse o galaleditse ba ba amogetseng dietsele go tswelela ba tshwara ka natla mme a gakolola ba ba sa kgonang go ithuta mo go ba bangwe gore le bone ba kgone go gapa dietsele nako e e tlang. Seetsele sa metse e mennye e e phepa se gapilwe ke motsana wa Mantshwabisi, mo metseng e e fa gare sa ya kwa motseng wa Sesung, fa sa metse e metona se tserwe ke Kopong. Khansele potlana ya Letlhakeng yone e  ikgapetse maemo a ntlha mo dikhanseleng potlana tse di phepa. Ba ba neng ba dirisa matlakala kana go a fetola go itshetsa le bone ba ne ba ikgapela dietsele. Mokete o ne o tshwerwe ka moono wa “Bonno jwa rona, lefelo la rona, maikarabelo a rona’